মারাভিলাস ল্যাম্বার্তো

মারাভিলাস ল্যাম্বার্তো ছিলেন নাভারার লারাগা শহরের ১৪ বছর বয়সী এক কিশোরী, যাকে ১৯৩৬ সালের জুলাই মাসে স্পেনীয় গৃহযুদ্ধ শুরু হওয়ার সময় জাতীয়তাবাদী জোটের ফ্যালাঞ্জপন্থীরা ধর্ষণ ও হত্যা করে। কার্লপন্থী এবং জেনারেল এমিলিও মোলার সামরিক বাহিনীর নেতৃত্বে নাভারায় এই বিদ্রোহের পর সাধারণতান্ত্রিক নেতা, তাদের প্রতি সহানুভূতিশীল এবং তাদের পরিবারের উপর কঠোর দমন-পীড়ন চালানো হয় । এই দমন-পীড়নের সময় মারাভিলাসের বাবা ভিসেন্তে ল্যাম্বার্তো মার্টিনেজকেও গ্রেপ্তার করা হয় এবং মৃত্যুদণ্ড দেওয়া হয়।

তার ওপর ঘটা অত্যাচারের বিষয়ে কয়েক দশক ধরে নীরব থাকার পর, বর্তমানে তিনি নাভারার একজন গুরুত্বপূর্ণ ঐতিহাসিক ব্যক্তিত্ব হয়ে উঠেছেন। নাভারে জুড়ে স্মরণসভায় তাকে স্মরণ করা হয়ে থাকে, পাশাপাশি পাম্পলোনায় তার নামে একটি স্কোয়ারের নামকরণ করা হয়েছে। শহরের যুব সম্প্রদায়ের মিলনস্থল বা গ্যাজটেটক্স তার নামে নামাঙ্কিত।

ঘটনাবলি


১৯৩৬ সালের ১৮ জুলাই স্পেনের গৃহযুদ্ধের সূত্রপাত ঘটানো অভ্যুত্থানের পর, নাভারার পশ্চাৎভাগে জাতীয়তাবাদী বিদ্রোহীদের পরিচালিত সন্ত্রাস অভিযানে লারাগা গ্রামটি কঠোরভাবে ক্ষতিগ্রস্ত হয়। বিদ্রোহের বিরোধী বা সমর্থন না-জানানো জনগোষ্ঠীর এক অংশকে লক্ষ্য করা হয়েছিল। সেই গ্রামে লক্ষ্য ৪৫ জন অধিবাসীর একজন ছিলেন ইউনিয়ন জেনারেল দে ট্রাবাজাদোরেসের সদস্য কৃষক ভিসেন্তে ল্যাম্বার্তো মার্তিনেস।

১৯৩৬ সালের ১৫–১৬ আগস্ট রাতে, সিভিল গার্ড, জনৈক ফ্যালাঞ্জপন্থী এবং একজন স্থানীয় ব্যক্তির সমন্বয়ে গঠিত একটি দল ভিসেন্তের বাড়িতে আসে এবং দরজা ভেঙে ফেলার হুমকি দেয়। সিভিল গার্ড—যারা ছিল জাতীয়তাবাদীদের পক্ষে থাকা একটি আধাসামরিক পুলিশ বাহিনী—ভিসেন্তেকে জানায় যে তাকে পাম্পলোনার কারাগারে নিয়ে যাওয়া হবে। গ্রামের চলমান দমন-পীড়ন সম্পর্কে অবগত মারাভিলাস তার বাবার গন্তব্য সম্পর্কে জানতে চায় এবং তার সঙ্গে যেতে জোর করে।

মারাভিলাসকে তার বাবার সঙ্গে লরিতে করে টাউন হলে নিয়ে যাওয়া হয়, যেখানে রাতেই তাকে ধর্ষণ করা হয়। স্থানীয় সাক্ষীদের মতে, তার চিৎকার গোটা গ্রামজুড়ে শোনা গিয়েছিল। পরে বাবা ও মেয়েকে লারাগা থেকে  দূরের ইবিরিকুতে নিয়ে যাওয়া হয়, এবং সেখানে আবার তাকে তার বাবার সামনে ধর্ষণ করা হয়, এরপর অপহরণকারীরা দু'জনকেই গুলি করে হত্যা করে। মারাভিলাসের নগ্ন দেহ কুকুরদের সামনে ফেলে দেওয়া হয়; কুকুরে তার নিতম্ব এবং পায়ের কিছু অংশ খেয়ে ফেলে। কয়েক দশক পরে একজন স্থানীয় কৃষক জানান যে তিনি এক সপ্তাহ পর মারাভিলাসের পচনশীল দেহ খুঁজে পেয়েছিলেন। কুকুরগুলো তখনও সেখানে ছিল, এবং তাদের মেরে ফেলতে হয়। মৃত দেহের অধিকাংশ পচে যাওয়ায় কৃষকরা তা দাহ করার সিধান্ত নেন।

এরপর নতুন জাতীয়তাবাদী কর্তৃপক্ষ মারাভিলাসের মাকে গ্রেপ্তার করে কারাবন্দি করে। পরে তিনি মুক্তি পান এবং তার দু’জন জীবিত মেয়ের সঙ্গে পাম্পলোনায় চলে যান।

স্মৃতি

এই ঘটনাকে ঘিরে কয়েক দশকের নীরবতার পর, মারাভিলাস নাভারার গুরুত্বপূর্ণ ঐতিহাসিক ব্যক্তিত্বে পরিণত হয়েছেন। নাভারার সর্বত্র তাকে স্মরণ করে স্মরণসভা আয়োজন করা হয়, এবং পামপ্লোনায় তার নামে একটি স্কয়ারও নামকরণ করা হয়েছে। শহরের যুব সম্প্রদায়ের মিলনস্থল বা গ্যাজটেটক্স তার নামেই নামাঙ্কিত।

ফ্রাঙ্কোর স্বৈরশাসন চলাকালে সংঘটিত অপরাধগুলোর জন্য কাউকে কখনো জবাবদিহি করতে হয়নি। মারাভিলাসের বোন জোসেফিনা একজন সন্ন্যাসিনী হয়ে ওঠেন এবং তার বোনের স্মৃতিতে একাধিক স্মরণসভায় অংশ নেন। তিনি ওই অপরাধ ও তার অপরাধীদের দায়মুক্তির নিন্দা করেছেন। জোসেফিনা এএফএফএনএ-৩৬—নাভারের ফায়ারিং স্কোয়াডের শিকারদের পরিবারের সংঘের প্রতিষ্ঠাতাদের একজন, যারা আর্জেন্টিনায় একটি মামলা দায়ের করেছে স্পেনে ফ্রাঙ্কোর একনায়কতন্ত্র চলাকালে সংঘটিত এবং এখনো হিসাবের আওতায় না আসা অপরাধগুলোর বিরুদ্ধে।
 তথ্যসূত্র 

 বহিঃসংযোগ 
 মারাভিলাসের বোন জোসেফিনার বক্তব্য

বিষয়শ্রেণী:স্পেনীয় খুনের শিকার
বিষয়শ্রেণী:১৯৩৬-এ মৃত্যু